钦定古今图书集成/明伦汇编/官常典/第293卷 > 赵彦橚
## 钦定古今图书集成/明伦汇编/官常典/第293卷 > 赵彦橚

按《宋史》本传：彦橚，字文长，悼王七世孙。祖训之在《忠
义传》：“彦橚登乾道二年进士第，尉乐清。会大旱，令循
故事祷雨，而责租益急。彦橚曰：‘损敛已责，所以招和
气，何祷为’？已而果雨。累官福建路运干。属邑负振盐
本钱数千万，累岁不能偿，彦橚白其长，蠲之。庆元初，
知晋陵县。岁饥，彦橚振恤有方，所活几二十万。又以”
羡钱为五等户代输。擢监登闻检院。时韩𠈁胄方柄
用，朝士悉趋其门，彦橚切叹惋。出知汀州。州民叶姓
者，啸聚汀、赣间，彦橚遣将捕戮之。迁广西提刑。诸郡
鬻官盐取息之六以奉漕司，后增至八分，彦橚复其
旧以苏民力，朝廷从之。𠈁胄死，诏户部侍郎兼枢密
院检详。士大夫前与兵议者，坐𠈁胄党，将并逐之。彦
橚叹曰：“士方以伪学废，今又以兵端斥去，苟欲锢士，
何患无名！”每见帝，必言才难。迁湖广总领。旧士卒物
故，大将不落其籍而私其月请，彦橚置别籍稽核之。
或传军中有怨言，彦橚曰：“不乐者主帅耳，何损士卒。”
持之三年，挂虚籍者赢三万，额减钱百万缗，用度以
饶。比去，馀七百万，而诸路累积逋负犹四百万，尽蠲
之。知平江府，郡之昆山并大海，盗出没莫可踪迹，彦
橚奏分其半置嘉定县，屯兵以守。转宝谟阁待制。卒
于官，年七十一。